KINNITATUD
Lastesõim Päkapikk direktori
 							käskkirjaga 10.03.2023 nr 1-2/3

Töökorralduse reeglid Lastesõimes Päkapikk

1.Üldsätted
1.1. Töökorralduse reeglid määravad kindlaks tööandja ja töövõtja käitumisreeglid töösuhetes.
1.2. Töökorraldusreeglid on kohustuslikud täitmiseks kõigile lastesõime töötajatele. Töötajale
tutvustatakse töökorralduse reegleid, samuti nende täiendusi allkirja vastu.
1.3. Töökorralduse reeglites reguleerimata küsimustes lähtutakse Eest Vabariigi õigusaktidest
ning lastesõimes välja kujunenud väärtustest ja põhimõtetest.
1.4. Töökorralduse reeglid on kättesaadavad asutuse veebilehel.
2.Tööle asumine
2.1. Tööle asumisel peab töötaja olema asutuse veebilehe kaudu tutvunud organisatsiooni
missiooni, tööpõhimõtete ja väärtustega. Omama valmidust lähtuma eelseisvas töösuhtes
lastesõime visioonist, tööeetikast ja töökultuurist.
2.2. Tööle asumisel esitab töötaja tööandjale järgmised dokumendid
2.2.1. isikut tõendav dokument (pass või ID kaart).
2.2.2. diplom või tunnistus vajaliku kvalifikatsiooni või hariduse kohta.
2.2.3. tõend tervisekontrolli läbimise kohta.
2.2.4. andmed pangakonto kohta.
2.2.5. viimase viiel aastal läbitud erialaste (pedagoogiline, psühholoogiline jt) täiendkoolituste
tunnistuste koopiad.
2.3. Andmete muutumisest teavitab töötaja tööandjat e-kirja teel/esimesel võimalusel.
2.4. Tööle võtmisel tutvustab tööandja töötajat temale antud tööga ning töö eest makstava tasu
tingimustega, selgitab talle tema õigusi ja kohustusi, tutvustab talle töökorralduse reegleid,
kodukorda, tuleohutuse-, töötervishoiu- ja tööohutuseeskirju, ametijuhendit ning teisi tööks
vajalikke juhenddokumente. Juhenditega tutvumist kinnitab töötaja oma allkirjaga.
2.5. Tööleping sõlmitakse kirjalikult kahes eksemplaris, millest üks jääb töötajale, teine
tööandjale. Lastesõime töötajaga sõlmib töölepingu lastesõime direktor või teda asendav ametiisik.
Töölepingu lahutamatuks osaks on töötaja ametijuhend.
2.6. Töötajale rakendatakse katseaega neli kuud, kui ei lepita kokku teisiti
3. Tööaeg
3.1. Lastesõim on avatud esmaspäevast reedeni kell 07.00 kuni kell 18.00. 
3.1.2. Suveperioodil võimaldatakse töötajale vastavalt võimalustele paindlikku töögraafikut.
3.1.3. Suveperioodil on lastesõim suletud kollektiivpuhkuseks. Seoses personali
puhkustega ühendatakse rühmad suveperioodiks. 
3.2. 1,0 koormusega õpetaja tööaeg 35 tundi nädalas. Muu personali tööaeg on 8 tundi päevas
ehk 40 tundi nädalas. Puhkepäevad on laupäev ja pühapäev.
3.2.1. Õpetajatele rakendatakse paindliku töögraafikut, summeeritud töötundidega ühe
kalendrikuu piires (normaalkoormuse tööajaga 35 tundi nädalas).
3.2.2. Õpetajate kattuv tööaeg on planeeritud lapsest lähtuva õppe planeerimiseks päevakava
ajakriitilisele perioodile (õppetegevused, õppekäigud, üritused, õuesoleku aeg).
Töögraafiku koostamisel ollakse paindlik ning lähtutakse meeskonna eripärast (tasemeõpe,
töötaja haigestumine).
3.2.3. Pikema kui 6-tunnise töötamise kohta on ette nähtud vähemalt 30-minutiline
tööpäevasisene vaheaeg, tööpäevasiseseid vaheaegu ei arvestata tööaja hulka. Töö iseloomust
lähtuvalt rakendatakse rühma personalile lühendatud tööaja normi lõunata ning töötajal on
võimalus einestada töö juures koos lastega (arvestades rühma päevakava) ning see aeg
arvestatakse tööaja hulka.
3.2.3.1. Töötajatel on õigus lõunasöögile töökohal vastavalt soovile, kas toitlustusteenuse
pakkuja poolt või kodust kaasa toodud eine näol (tööandja on loonud võimaluse toidu
soojendamiseks ja hoiustamiseks külmikus). 
3.3. Töötajate tööaja korraldus määratakse kindlaks töötaja töölepingus. Tööaja korraldus
hõlmab eelkõige tööaja algust ja lõppu. Tööandja võib tööaja korraldust ühepoolselt muuta, kui
muudatused tulenevad asutuse vajadustest, töö iseloomust ja on mõlemapoolseid huve
arvestades mõistlikud.
3.4. Direktori vastuvõtt toimub vastavalt eelnevale kokkuleppele. Eriolukorras toimub vastuvõtt 
telefonivestluse kaudu (telefonil: 56692591)
3.5. Õpetajate ja õpetaja abide töögraafik koostatakse kalendrikuu kohta hiljemalt kolm päeva
enne järgmise kalendrikuu algust. Tööaja täitmise kohta peab iga töötaja ise tegelikku
tööaja arvestust. 
3.6. Töötajad viibivad tööruumides üldjuhul ainult tööajal. Väljaspool tööaega, sh
puhkepäevadel on tööruumides viibimine lubatud vaid tööandja loal ning teadmisel.
3.7. Uusaastale, Eesti Vabariigi aastapäevale, võidupühale ja jõululaupäevale vahetult eelnevat
tööpäeva lühendatakse kolme tunni võrra.
3.8. Tööajal töökohalt isiklikes asjus ära käimine ning töölt puudumine on lubatud ainult
juhtkonna loal.
3.9. Tööandjal on kohustus töötajast tuleneva töötamise takistuse korral töötasu maksta juhul,
kui töötaja käib tööajast notariaalset tehingut sõlmimas, lähedase matusel vms õigustatud juhul.
Muul puhul tööandja töötajale töötasu ei maksa.
3.10. Arsti juures käiakse üldjuhul oma ajast, välja arvatud töö juures haigestumisel, kui
vältimatult on vaja arstiabi või perekonnas aset leidnud äkilise haigestumise korral.
3.11. Tööaja hulka ei loeta isiklike asjade ajamist (ära käimist kauplustes, harrastustega
tegelemist, isiklike äriasjade ajamist, maksude maksmist vms õigustamata ühekordsed
tegevused).
4. Puhkus ja puhkeaeg
4.1. Pedagoogilise personali (sh direktor) põhipuhkuse kestus on 42 kalendripäeva, õpetaja abide 
põhipuhkus on 35 kalendripäeva, teistel töötajatel 28 kalendripäeva.
4.2. Töötajatele antakse põhipuhkust lähtudes töölepingu seaduses sätestatud
puhkuseregulatsioonist. Põhipuhkuse aja määrab tööandja, arvestades võimalusel töötajate
soove, mis on mõistlikult ühitatavad asutuse huvidega.
4.3. Puhkusedokumendid menetletakse linnatöötaja portaalis (edaspidi LTP). Iga-aastane
puhkuse aeg nähakse ette puhkuste ajakavas, mis koostatakse iga kalendriaasta kohta LTP-s
hiljemalt 31. märtsiks. Ajakava kinnitab lastesõime direktor ja muudatusi ajakavas tehakse poolte
kokkuleppel.
4.4. Puhkusetasu makstakse töötajale proportsionaalselt puhatud ajaga puhkuse kasutamise
kuule järgneva kuu töötasu maksmise päeval koos vastava arvestuskuu töötasuga. Juhul kui
töötaja soovib saada puhkusetasu hiljemalt eelviimasel tööpäeval enne puhkuse algust, esitab
ta tööandjale vähemalt 14 kalendripäeva enne puhkuse algust sellekohase avalduse.
4.5. Lapsepuhkuse ja hoolduspuhkuse taotlemine toimub riigi sotsiaalkindlustusameti kaudu.
Taotlemisel tagab töötaja õigete ja õigeaegselt esitatud andmete esitamise.
4.6. Õppepuhkust antakse täiskasvanute koolituse seadusega kehtestatud tingimustel ja korras.
5. Töötaja ja tööandja kohustused
5.1. Tööandja on kohustatud
5.1.1. tagama töötajale kokkulepitud töö ning andma korraldused selgelt ja õigeaegselt;
5.1.2. maksma töö eest töötasu kokkulepitud tingimustel ja ajal;
5.1.3. andma ettenähtud puhkust ja maksma puhkusetasu;
5.1.4. tagama töötajale tööalaste teadmiste ja oskuste arendamiseks vajaliku koolituse, kandma
koolituskulud ja maksma koolituse ajal keskmist töötasu;
5.1.5. varustama töökoha töövahenditega ning tagama töötervishoiu ja tööohutuse nõuetele
vastavad töötingimused;
5.1.6. tagama töötaja isikuandmete töötlemise vastavalt isikuandmete kaitse seadusele
5.1.7. tutvustama töötajale tööandja haldusakte ja eeskirju, sh tuleohutuse, tööohutuse ja
töötervishoiunõudeid, töökorralduse reegleid ja andmete turvalisust puudutavaid õigusakte.
5.2. Töötaja on kohustatud
5.2.1. täitma oma kohustusi tööandja vastu lojaalselt, oma teadmiste ja oskuste kohaselt
tööandja kasu silmas pidades ning töö iseloomust tuleneva vajaliku hoolsusega;
5.2.2. osalema oma tööalaste teadmiste ja oskuste arendamiseks koolitustel ning rakendama
omandatut oma töös;
5.2.3. hoiduma tegudest, mis takistavad teistel töötajatel kohustusi täita või kahjustavad tema
või teiste isikute elu, tervist või vara;
5.2.4. tegema tööülesannete täitmiseks koostööd teiste töötajatega;
5.2.5. teatama tööandjale või volitatud isikule viivitamatult tööd takistavatest asjaoludest ning
võimaluse korral need erikorraldusteta likvideerima;
5.2.6. mitte avaldama talle tööülesannete täitmisega seoses teatavaks saanud teiste inimeste
perekonnaja eraelu puudutavaid andmeid ning muud avalikustamisele mittekuuluvat teavet;
5.2.7. teavitama tööandjat esimesel võimalusel oma ajutisest töövõimetusest ja võimalusel selle
eelduslikust kestusest;
5.2.8. vastutama talle usaldatud laste elu ja tervise eest, sh mitte jätma tema hoolde usaldatud
lapsi järel valveta nii rühmatoas, õues kui magamisruumis.
5.2.9. pidama kinni tööajast;
5.2.10. kasutama tööaega efektiivselt ning tööandja huve, arengut silmas pidades;
5.2.11. hoidma korras oma töökoha ja -ruumid ning kasutama heaperemehelikult lastesõime vara;
5.2.12. igast tööõnnetusest viivitamatult teatama tööandjale ning vajadusel helistama hädaabi
telefonile 112;
5.2.13. järgima kõiki tööga seotud õigusakte ning tööandja haldusakte ja eeskirju, sh
tuleohutuse, tööohutuse ja töötervishoiu nõudeid, töökorralduse reegleid ja andmete turvalist
käitlemist reguleerivaid õigusakte.
6. Töötasu
6.1. Töötaja töötasu suurus ja töö tasustamise tingimused lepitakse kokku töölepingus.
6.2. Tööandja maksab Töötajale palka üks kord kuus töötatud kuule järgneva kuu viiendal
kuupäeval. Kui palgapäev langeb puhkepäevale, siis makstakse palka sellele eelneval
tööpäeval.
6.3. Töö tasustamise põhimõtted ja erisused on sätestatud lastesõime töötasujuhendis.
7. Töökultuur
7.1. Igal töötajal on kohustus hoida lastesõime head nime ja mainet ning mitte rikkuda seda oma
tegevuse või tegevusetuse kaudu.
7.2. Tööandja ja töötaja on kohustatud suhtuma lastesse, lapsevanematesse, kolleegidesse ja
lastesõime külalistesse viisakalt, lugupidavalt, vastastikuse austusega, kinni pidades lastesõime
väärtustest.
7.3. Töötaja külastab tööandja poolt töötajale antud e-posti aadressi vähemalt 1x tööpäeva
jooksul,
7.3.1. loeb oma e-postile saabunud e-kirju ning vastab tööandaja kirjadele esimesel võimalusel;
lapsevanema kirjadele mõistliku aja jooksul, kuid mitte hiljem kui 3 tööpäeva.
7.3.2. Teabe ja märgukirjadele vastamiseks, laste kohta käiva info edastamine kolmandale
osapoolele toimub läbi asutuse asjaajamise ning direktori kooskõlastusel. Märgukirjadele,
teabenõude vastamise tähtaeg on 30 tööpäeva.
7.4. Töölt lahkudes lülitab töötaja välja elektriseadmed, kustutab tuled, kontrollib üle
veekraanid, sulgeb aknad ja sise- ning välisuksed.
7.5. Õpetaja (tema puudumisel õpetaja abi) kontrollib üle, et rühma telefon oleks töökorras ja
laetud; enne lahkumist vaatab üle laekunud lapsevanemate sõnumid telefonis, Eliisis, rühma emailil. 
Vajadusel jätab teated rühma meeskonnale.
7.6. Suitsetamine lastesõime territooriumil ning tööletulek/viibimine tööl alkoholi- või
narkojoobes on keelatud.
8. Tööalased korraldused
8.1. Tööalaseid korraldusi annab ja nende täitmist kontrollib direktor/või direktori poolt
volitatud isik. Direktori puudumisel on teda asendavaks ametiisikuks majandusjuhataja.
8.2. Töötaja on kohustatud täitma töösse puutuvaid õigusakte ning tööandja kirjalikke ja suulisi
korraldusi, mis tulenevad tema ametikohast, väljaarvatud korraldusi, mis on seadusevastased.
8.3. Korraldused ja informatsioon loetakse töötaja poolt kätte saaduks, kui sellest on räägitud
ühisel koosolekul või info on edastatud töötaja meilile 24 tunni jooksul (tööpäevadel) pärast
selle saatmist või avalikustamist.
8.3.1. Töötaja on kohustatud kursis olema avalikustatud infoga lastesõime veebilehel, e-päevikus
Eliis.
8.3.2. Tööle tulemise tõrkest tuleb teavitada esimesel võimalusel tööandjat ning oma rühma
meeskonnaliikmeid kiire asenduse organiseerimiseks rühmas.
9. Töölepingu erakorraline ülesütlemine
9.1. Töölepingu võib erakorraliselt üles öelda üksnes töölepingu seaduses ettenähtud mõjuval
põhjusel ning etteteatamise tähtaegu järgides.
9.2. Tööandja võib töölepingu erakorraliselt üles öelda kui ülesütlemisele on eelnenud hoiatus:
9.2.1. töötajast tuleneval mõjuval põhjusel, mille tõttu ei saa mõlemapoolseid huve järgides
eeldada töösuhte jätkamist:
9.2.2. töötaja kohustuste rikkumise või tema töövõime vähenemise tõttu üles öelda, kui
ülesütlemisele on eelnenud tööandja hoiatus.
9.3. Töötajapoolse töökohustuste rikkumise või tööandja korralduste mittetäitmise puhul teeb
tööandja töötajale (kirjaliku) hoiatuse. Hoiatamise eesmärk on anda töötajale võimalus oma
käitumist parandada, et töösuhe saaks jätkuda.
9.4. Hoiatus tehakse töötajale teatavaks hiljemalt 10 päeva jooksul, arvestades rikkumise
toimumisest või sellest teada saamisest ning selle kehtivusaeg on 6 kuud.
9.5. Eelnevat hoiatamist ei ole ülesütlemise eeldusena vaja, kui töökohustuste rikkumine toimus
tahtlikult või raske hooletuse, põhjuse tõttu. Sel juhul ei saa töötaja kohustuse rikkumise hea
usu põhimõtte järgi etteteatamist tööandjalt oodata. Raskeks põhjuseks on ebaväärikas või
ebapedagoogiline käitumine, asutuse maine kahjustamine või muu tegu, millega põhjustas
tööandja usalduse kaotuse enda vastu.
10. Töötervishoiu ja tööohutuse ning tuleohutuse üldjuhised
10.1. Lastesõimes kehtivad töötervishoiu ja tuleohutuse nõuded tulenevad töötervishoiu ja
tööohutuse seadusest, seadmete ning kontoritehnika kasutamise eeskirjadest.
10.2. Tööandja tagab töötajatele:
10.2.1. tööks vajalikud töötingimused ning tervisele kahjutu ja ohutu töökeskkonna vastavalt
töötervishoiu ja tööohutuse seadusele;
10.2.2. tervisekontrolli korraldamise vastavalt töökoha riskiteguritele (kuvariga töö, müra vm)
ja kehtestatud korrale;
10.2.3. meditsiinilise esmaabi vahendite olemasolu ja asumise kõigile teadaolevas ja
kättesaadavas kohas;
10.3. Töötaja on kohustatud:
10.3.1. täitma töötervishoiu ja tööohutusalaste õigusaktide nõudeid ja töövahendite
kasutamisjuhendeid ning tööandja ja töötervishoiu ja tööohutusalast järelvalvet teostavate
isikute seaduslikke korraldusi;
10.3.2. teavitama koheselt tööandjat ohtlikust olukorrast, tööõnnetusest, samuti enda
tervisehäirest;
10.3.3. läbima tervisekontrolli vastavalt töökoha riskiteguritele (kuvariga töö, müra vm) ja
kehtestatud korrale.
10.4. Tulekahju või põlengu avastanud töötaja on kohustatud:
10.4.1. teatama viivitamatult häirekeskusele telefonil 112 ning informeerima juhtunust
tööandjat;
10.4.2. sulgema uksed ja aknad tõkestamaks tule levikut ning vajadusel alustama laste
evakueerimist.
11. Varaline vastutus
11.1. Töötaja peab enda valduses olevasse tööandja varasse suhtuma heaperemehelikult ning
tagama selle säilimise. Vara võimaliku hävimist ohustavatest asjaoludest või nende tekkimise
ohust peab töötaja tööandjat viivitamatult teavitama.
11.2. Tööandja vara tahtliku rikkumise korral vastutab töötaja rikkumise tagajärjel tööandjale
tekitatud kahju eest. Tööandja varale tekitatud kahju nõutakse selle tekitajalt sisse kas
asendamise või uuendamise hinna ulatuses.
11.3. Töösuhte lõppemisel tagastab töötaja kasutada antud tööandja töövahendid ja vara
hiljemalt töötamise viimasel päeval.
12. Eraelulise teabe kaitse
12.1. Töötajal on õigus teada:
12.1.1. milliseid isikuandmeid tema kohta kogutakse ja on kogutud;
12.1.2. millisel eesmärgil ning millisele seadusele tuginedes tema andmeid töödeldakse;
12.1.3. millistele isikutele või asutustele on tema isikuandmeid edastatud.
12.2. Kui isikuandmete töötlemise nõue ei tulene seadusest, peab lastesõim isikuandmete
töötlemiseks töötajalt saama vabal tahtel kirjaliku nõusoleku.
12.3. Töötaja on kohustatud:
12.3.1. tagama töödeldavate isikuandmete konfidentsiaalsuse;
12.3.2. hoidma saladuses ning mitte edastama kolmandatele isikutele andmeid, mis on teatavaks
saanud lepingulisi kohustusi täites või juhuslikult;
12.3.3. hoidma saladuses temale töö tõttu teatavaks saanud teiste töötajate eraelulist teavet ja
isikuandmeid;
12.3.4. töödeldavaid isikuandmeid mitte kasutama muuks kui tööülesannete täitmiseks;
12.3.5. vastutama seadusest või lepingust tulenevaid isikuandmete töötlemise nõuete rikkumise
korral selle eest seaduses sätestatud korras.